**OBVEZNI IN NEOBVEZNI IZBIRNI PREDMETI**

**PREDSTAVITEV ZA UČENCE IN STARŠE BODOČEGA 7. DO 9. RAZREDA**

**Kaj so izbirni predmeti?**

Izbirni predmeti so način prilagajanja osnovne šole individualnim razlikam in interesom učencev.  Ti predmeti  omogočajo učencem, da poudarijo »močne« strani svojih interesov in sposobnosti. Hkrati so tudi priložnost, da se učenke in učenci pri njih izkažejo, so uspešni. Ločimo obvezne (učenec se obvezno vključi v vsaj 2 uri izbirnih predmetov tedensko) in neobvezne izbirne predmete (učenec si lahko izbere neobvezni izbirni predmet, ni pa nujno).

**OBVEZNI IZBIRNI PREDMETI**

**Vsem obveznim izbirnim predmetom je skupno:**

* da se učenci odločajo zanje v 7., 8. in 9. razredu,
* da se zanje učenci odločajo glede na svoje interese, sposobnosti, posebno zanimanje,
* da so na urniku po eno uro tedensko, tuji jezik pa dve uri,
* da je izbirni predmet obvezen in ocenjen,
* izbirni predmeti so možnost za širitev znanj in napredka učencev.

Predmeti so razdeljeni v dva sklopa: družboslovno – humanističnega in naravoslovno – tehničnega.

Predmeti se razlikujejo tudi glede na čas trajanja, in sicer: **triletni predmeti** (učenec jih  lahko izbere vsa tri leta), **triletni predmeti, lahko tudi krajši** (učenec jih lahko izbere tri leta ali manj); **enoletni, vezani na razred** (lahko se jih ponudi samo v določenem razredu); **enoletni predmeti** (trajajo samo eno leto in jih učenec ne more ponovno izbrati).

Šola mora ponuditi pouk najmanj treh izbirnih predmetov iz družboslovno – humanističnega sklopa in najmanj treh iz naravoslovno – tehničnega sklopa.

V okviru družboslovno – humanističnega sklopa mora šola ponuditi pouk tujega jezika, nekonfesionalni pouk o verstvih in etiki ter pouk retorike.

**Kaj učenec izbira?**

Učenec izbere **dve uri** pouka izbirnih predmetov tedensko, **lahko pa tudi tri ure**, če s tem soglašajo njegovi starši.

**POMEMBNO ZA UČENCE BODOČEGA 8. IN 9. RAZREDA: Učenec lahko izbere samo tisti izbirni predmet, ki ga še ni obiskoval (razen triletnih IP, ki se nadaljujejo-npr. francoščina, likovno snovanje).**

**Izbirne predmete šola ponudi po sklopih, učenec pa izbirne predmete izbira NE glede na sklop.**

**Potek pouka izbirnih predmetov in ocenjevanje**

Izbirni predmeti so **obvezni del pouka**. Če učenec neupravičeno ne obiskuje izbranega izbirnega predmeta, dobi neupravičeno uro. Predmeti so umeščeni v predmetnik posameznega razreda. Pouk posameznega izbirnega predmeta je na urniku eno uro na teden, razen izbirnega tujega jezika, ki je na urniku dve uri na teden. Nekatere vsebine (npr. šport) lahko tečejo izjemoma tudi strnjeno izven rednega urnika (ogledi, izleti, …). Nekateri predmeti se bodo kot del fleksibilnega predmetnika izvajali 1 polletje po 2 uri na teden.

Ocenjujejo se s  številčnimi ocenami od 1. do 5. V primeru, da je učenec ocenjen ob zaključku šolskega leta z oceno 1 (nezadostno), ima popravni izpit.

**Oprostitev sodelovanja pri izbirnih predmetih**

Učenec 7., 8. in 9. razreda, ki obiskuje glasbeno šolo z javno veljavnim programom, je na predlog staršev lahko oproščen sodelovanja pri izbirnih predmetih.

Učenec je lahko v celoti oproščen sodelovanja pri izbirnih predmetih ali pa le pri eni uri tedensko.  Starši vložijo na šolo pisno vlogo z dokazili (potrdilo o vpisu v glasbeno šolo) za oprostitev sodelovanja pri izbirnih predmetih. O oprostitvi iz prejšnjega odstavka odloči ravnatelj. V primeru naknadnega vpisa v glasbeno šolo starši posredujejo vlogo najkasneje do 31. avgusta.

**Število skupin izbirnih predmetov**

Vseh ponujenih izbirnih predmetov ne bomo mogli izvajati, saj določila MIZŠ predpisujejo število skupin za vsako šolo. Na naši šoli je skupin izbirnih predmetov običajno 9 oz. 10. Zato boste v izbirnem postopku naprošeni, da poleg predmetov, ki bi jih učenec najraje obiskoval, izberete tudi rezervne predmete. V spletnem postopku izbire je morda najbolje, da rangirate kar vse ponujene predmete, od najljubšega na vrhu, do najmanj priljubljenega na dnu.

**Zamenjava izbirnega predmeta**

Učenec ima v začetku šolskega leta mesec dni časa (september) za spremembo (ob predhodnem pogovoru z učiteljem, ki izvaja izbirni predmet) – popravek izbirnega predmeta.  Vključi se lahko v še  proste skupine, ki so časovno usklajene z njegovim urnikom.   Ob morebitnih spremembah izbire, vas zaradi organizacije dela naprošamo, da o spremembi čim prej obvestite pedagoginjo. Pri njej dobite obrazec za popravek.

Učencem in staršem priporočamo, da se za izbirne predmete odločijo po temeljitem premisleku, da bo v septembru čim manj sprememb in da izberejo tiste predmete, v katerih so močni in ki jih veselijo.

**NEOBVEZNI IZBIRNI PREDMETI v 7., 8. in 9. razreda v šolskem letu 2020/21**

Naša šola bo za učence 7., 8. in 9. razreda ponudila nemščino kot neobvezni izbirni predmet, ki se izvaja 2 uri tedensko.

**NIP-NEMŠČINA**

Učenje tujega jezika odpira neizčrpne možnosti v karieri v vsakem starostnem obdobju, predvsem na evropskem tržišču, kjer zmeraj več delodajalcev ceni sodelavce z znanjem tujih jezikov. Znanje tujih jezikov kaže na fleksibilnost, prilagodljivost, samostojnost, sposobnost in zanimanje za druge kulture.

Nemščino se bomo pri NIP učili v mešani skupini. Delo poteka diferencirano. Delamo v skupinah, v dvojicah, samostojno. Sodelujemo. Urimo slušno, bralno razumevanje. Spoznavamo rabo jezika in pišemo krajše sestavke. Pri delu uporabljamo zvezek, spletne strani, didaktične igre, spletne aplikacije, posnetke ....

**UČITELJICA: SUZANA KOSEC**

**UČENCI: 7.- 9.RAZRED**

**ŠT. UR: 2 URI/TEDEN**

Neobvezni izbirni predmeti so pri ocenjevanju izenačeni z obveznimi izbirnimi predmeti, to pomeni da se znanje ocenjuje in zaključne ocene vpiše v spričevalo.

O spletni prijavi za neobvezni izbirni predmet nemščino, boste obveščeni v naslednjih dneh.